b"\n_START_ARTICLE_\nThe Platters\n_START_PARAGRAPH_\nThe Platters on vuonna 1953 Los Angelesissa perustettu yhdysvaltalainen lauluyhtye. Yhtyeen perustaja oli aiemmin The Ink Spots -yhtyeess\xc3\xa4 laulanut Buck Ram, josta tuli nyt The Plattersin tuottaja, manageri, s\xc3\xa4velt\xc3\xa4j\xc3\xa4 ja sovittaja. Yhtye teki kuusi single\xc3\xa4 King-levymerkille ennen Mercury Recordsille tehtyj\xc3\xa4 menestyslevyj\xc3\xa4. Yhtyeell\xc3\xa4 on ollut viisi Yhdysvaltain levylistan ykk\xc3\xb6slevytyst\xc3\xa4: The Great Pretender (1955), My Prayer (1956), He's Mine (1957), Twilight Time (1958) ja Smoke Gets in Your Eyes (1958). Singlemenestysten lis\xc3\xa4ksi yhtyeell\xc3\xa4 oli viisi Top 20 -listalle p\xc3\xa4\xc3\xa4ssytt\xc3\xa4 LP-levy\xc3\xa4. Se vieraili my\xc3\xb6s Euroopassa ja esimerkiksi kappaleesta Twilight Time on tehty er\xc3\xa4\xc3\xa4nlainen varhainen musiikkivideo Roomassa. Lis\xc3\xa4ksi Smoke Gets in Your Eyes on \xc3\xa4\xc3\xa4nitetty Pariisissa. Yhtye on n\xc3\xa4hty my\xc3\xb6s useissa elokuvissa ja se on valittu Rock and Roll Hall of Fameen._NEWLINE_Viimeinen yhtyeen nimen k\xc3\xa4ytt\xc3\xb6\xc3\xb6n oikeutettu alkuper\xc3\xa4isj\xc3\xa4sen Herb Reed kuoli 4. kes\xc3\xa4kuuta 2012 Bostonissa. H\xc3\xa4n esiintyi aina vuoteen 2012 saakka._NEWLINE_1950-luvun menestyslevyjen aikaan yhtyeess\xc3\xa4 lauloivat Reedin lis\xc3\xa4ksi ensimm\xc3\xa4inen tenori Tony Williams, toinen tenori David Lynch, baritoni Paul Robi sek\xc3\xa4 sopraano Zola Taylor. Williams erosi vuonna 1961 ja h\xc3\xa4nen tilalleen tuli Sonny Turner. Samalla yhtyeen suosio alkoi hiipua. Vuonna 1966 Taylorin tilalle naislaulajaksi tuli Sandra Dawn ja Robin tilalle tuli Nater Nelson. My\xc3\xb6hemmiss\xc3\xa4 kokoonpanoissa ovat laulaneet ainakin Sherman Jones, Harold Howard, Gene Williams, Lita Fonza ja ykk\xc3\xb6stenori Monroe Powell."